PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FK/3/1/020	Bratislava, 16. apríla 2007	

Protimonopolný úrad Slovenskej republiky, odbor koncentrácií v správnom konaní 
číslo 0005/OK/2007 začatom dňa 26. 01. 2007 na základe oznámenia koncentrácie podnikateľom E.I.C., a. s., Sasinkova 10, 811 08 Bratislava, IČO 35 857 706 prostredníctvom splnomocnenej právnej zástupkyne JUDr. Silvie Bernáthovej, advokátky, Advokátska kancelária JUDr. Silvia Bernáthová, s. r. o., Hlavná 48, 929 01 Dunajská Streda, vo veci koncentrácie podnikateľov E.I.C., a. s., Sasinkova 10, 811 08 Bratislava, IČO 35 857 706 a APOLLO zdravotná poisťovňa, a. s., Martina Čulena 5, 810 11 Bratislava, IČO 35 942 436  

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľa E.I.C., a. s., Sasinkova 10, 811 08 Bratislava, IČO 35 857 706 nad podnikom podnikateľa APOLLO zdravotná poisťovňa, a. s., Martina Čulena 5, 810 11 Bratislava, IČO 35 942 436 na základe Zmluvy o kúpe akcií uzavretej dňa 19. 12. 2006 medzi podnikateľmi SLOVNAFT, a.s., Vlčie hrdlo 1, 824 12 Bratislava, IČO 31 322 832 a E.I.C., a. s., Sasinkova 10, 811 08 Bratislava, IČO 35 857 706.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 26. 01. 2007 listom zaevidovaným pod číslom 276/2007 prostredníctvom splnomocnenej právnej zástupkyne JUDr. Silvie Bernáthovej, advokátky so sídlom Advokátska kancelária JUDr. Silvia Bernáthová, s.r.o., Hlavná 48, 929 01 Dunajská Streda, doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom sa uvádza, že dňa 19. 12. 2006 bola podpísaná Zmluva o kúpe akcií medzi podnikateľmi SLOVNAFT, a.s., Vlčie hrdlo 1, 824 12 Bratislava, IČO 31 322 832 a E.I.C., a. s., Sasinkova 10, 811 08 Bratislava, IČO 35 857 706 (ďalej len „Zmluva“). Na základe Zmluvy sa podnikateľ SLOVNAFT, a. s. zaväzuje previesť do vlastníctva podnikateľa E.I.C., a. s. 69 kusov akcií podnikateľa APOLLO zdravotná poisťovňa, a. s., Martina Čulena 5, 810 11 Bratislava, IČO 35 942 436 (ďalej len „APOLLO“), ktoré predstavujú 51 %- ný podiel na základnom imaní a hlasovacích právach podnikateľa APOLLO.
Predmetné oznámenie bolo doplnené listom zaevidovaným úradom pod číslom 350/2007 dňa 02. 02. 2007 a listom zaevidovaným úradom pod číslom 534/2007 dňa 19. 02. 2007 (ďalej len „oznámenie koncentrácie“).

Na základe oznámenia koncentrácie začalo dňa 26. 01. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie číslo 0005/OK/2007 vo veci koncentrácie podnikateľov E.I.C., a. s., Sasinkova 10, 811 08 Bratislava, IČO 35 857 706 (ďalej len „E.I.C.“) a APOLLO, ktorá vznikla na základe Zmluvy, o čom úrad informoval právnu zástupkyňu podnikateľa E.I.C. – JUDr. Silviu Bernátkovú listom číslo 358/PMÚ SR/2007 zo dňa 02. 02. 2007.

Po predložení podkladov a informácií podľa § 10 ods. 12 zákona v nadväznosti na vyhlášku Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie, listom číslo 350/2007 zaevidovaného dňa 02. 02. 2007, číslo 534/2007 zaevidovaného dňa 19. 02. 2007, číslo 890/2007 zaevidovaného dňa 14. 03. 2007 a číslo 1 323/2007 zaevidovaného dňa 04. 04. 2007, začala podľa § 11 zákona dňa 05. 04. 2007 plynúť lehota na vydanie rozhodnutia v predmetnej veci.  

Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 100 000 Sk bol uhradený dňa 12. 03. 2007.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

1	Podnikatelia 

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

E.I.C.

E.I.C. je akciová spoločnosť, ktorá bola zapísaná do Obchodného registra Okresného súdu Bratislava I, oddiel: Sa, vložka číslo: 3126/B, dňa 05. 05. 2003 s predmetom činnosti: kúpa tovaru na účely jeho predaja konečnému spotrebiteľovi (maloobchod) a iným prevádzkovateľom živnosti (veľkoobchod), sprostredkovateľská činnosť v rozsahu voľnej živnosti, faktoring a fortfaiting, prenájom nehnuteľností s poskytovaním iných než základných služieb, propagačná a reklamná činnosť.

Na základe vlastníctva akcií predstavujúcich 100%-ný podiel na základnom imaní je podnikateľ E.I.C. výlučne kontrolovaný podnikateľom EUROPEAN American Investment Bank, AG, Wallnerstrasse 4, 1010 Viedeň, Rakúska republika (ďalej len „EAIB“).

Podnikateľ E.I.C. kontroluje podnikateľov Slovenské lodenice Komárno, a. s., Poľná 3, 811 08 Bratislava, IČO 35 796 812 (ďalej len „Slovenské lodenice“), ZDRAVIE n.o. Lehnice, 930 37 Lehnice č. 89 (ďalej len „ZDRAVIE“), VITALITA n.o. Lehnice, 930 37 Lehnice č. 113 (ďalej len „VITALITA“), FORLIFE n.o., Mederčská 39, 945 75 Komárno (ďalej len FORLIFE“).

Vzhľadom na to, že spoločnosť E.I.C. je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
 
V predmetnom správnom konaní je podnikateľ E.I.C. zastúpený JUDr. Silviou Bernáthovou, advokátkou so sídlom Advokátska kancelária JUDr. Silvia Bernáthová, s.r.o., Hlavná 48, 929 01 Dunajská Streda, na základe písomného splnomocnenia zo dňa 23. 01. 2007.

APOLLO

APOLLO je akciová spoločnosť, ktorá bola zapísaná do Obchodného registra Okresného súdu Bratislava I, oddiel: Sa, vložka číslo: 3627/B, dňa 01. 09. 2005 s predmetom činnosti: vykonávanie verejného zdravotného poistenia podľa zákona č. 581/2004 Z.z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov.

Vzhľadom na to, že spoločnosť APOLLO je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Z informácií získaných úradom v predmetnom správnom konaní vyplýva, že dňa 19. 12. 2006 bola podpísaná Zmluva medzi podnikateľmi SLOVNAFT, a.s., Vlčie hrdlo 1, 824 12 Bratislava, IČO 31 322 832 a E.I.C., na základe ktorej sa podnikateľ SLOVNAFT, a. s. zaväzuje previesť do vlastníctva podnikateľa E.I.C., a. s. 69 kusov akcií podnikateľa APOLLO predstavujúcich 51 %- ný podiel na jeho základnom imaní a hlasovacích právach.
Ďalšími akcionármi podnikateľa APOLLO sú podnikateľ MATADOR, a. s., Terézie Vansovej 1054, 020 01 Púchov, IČO 00 152 820, ktorý vlastní akcie predstavujúce 15 % - ný podiel na základnom imaní a hlasovacích právach podnikateľa APOLLO, a podnikateľ NAFTA, a. s., Naftárska 965, 908 45 Gbely, IČO 36 286 192, ktorý vlastní akcie predstavujúce 34 % - ný podiel na základnom imaní a hlasovacích právach podnikateľa APOLLO.  

Vychádzajúc z vyššie uvedeného, ako aj vzhľadom na úplné znenie Stanov akciovej spoločnosti APOLLO zdravotná poisťovňa, a. s. zo dňa 15. 12. 2006 (ďalej len „Stanovy“), najmä však vzhľadom na znenie Článku 7, bodu 7.4., Článku 9, bodu 9.1., Článku 12, bodu 12.2., Článku 13 bodu 13.6., Článku 14, bodov 14.13. a 14.17. Stanov, úrad zistil, že na základe Zmluvy podnikateľ E.I.C. získava možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa APOLLO, a teda podnikateľ E.I.C. získava výlučnú priamu kontrolu nad podnikom podnikateľa APOLLO podľa § 9 ods. 4 písm. b) zákona.

Vzhľadom na uvedené úrad zistil, že na základe Zmluvy došlo k získaniu priamej výlučnej kontroly podnikateľa E.I.C. nad podnikom podnikateľa APOLLO, čím bola naplnená skutková podstata § 9 ods. 1 písm. b) zákona.  

3	Účastník správneho konania a účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom správneho konania v predmetnom prípade je podnikateľ E.I.C..

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie sú teda účastníkmi koncentrácie podnikatelia E.I.C. a APOLLO.

4	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

V oznámení koncentrácie sa uvádza, že celosvetový obrat podnikateľa E.I.C. ako účastníka predmetnej koncentrácie za účtovné obdobie predchádzajúce vzniku koncentrácie predstavuje 2 061 675 647,21 Sk a celkový obrat dosiahnutý na území Slovenskej republiky podnikateľa E.I.C. ako účastníka predmetnej koncentrácie za účtovné obdobie predchádzajúce vzniku koncentrácie predstavuje 41 391 310,19 Sk.

Ďalej v oznámení koncentrácie sa uvádza, že celosvetový obrat ako aj celkový obrat dosiahnutý na území Slovenskej republiky podnikateľa APOLLO ako účastníka predmetnej koncentrácie za účtovné obdobie predchádzajúce vzniku koncentrácie predstavuje 5 234 540 000,- Sk.

Vzhľadom na vyššie uvedené skutočnosti úrad zistil, že spoločný celosvetový celkový obrat účastníkov koncentrácie E.I.C. a APOLLO je vyšší ako 1 200 000 000 Sk, ale na území Slovenskej republiky dosiahol celkový obrat vyšší ako 360 000 000 Sk iba účastník koncentrácie podnikateľ APOLLO.

Z vyššie uvedeného vyplýva, že predmetná koncentrácia nepodlieha kontrole úradu podľa § 10 ods. 1 písm. a) zákona a úrad preto skúmal, či daná koncentrácia podlieha kontrole úradu podľa § 10 ods. 1 písm. b) zákona.

Na území Slovenskej republiky dosiahol celkový obrat vyšší ako 500 000 000 Sk účastník koncentrácie APOLLO. Účastník koncentrácie E.I.C. dosiahol celosvetový celkový obrat vyšší ako 1 200 000 000 Sk.

Z vyššie uvedeného vyplýva, že predmetná koncentrácia podlieha kontrole úradu podľa § 10 ods. 1 písm. b) zákona.

5	Vplyv koncentrácie na podmienky hospodárskej súťaže

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na vyššie uvedené úrad zisťoval, či dochádza k prekrývaniu alebo k vzájomnému dopĺňaniu podnikateľských činností účastníkov koncentrácie a s nimi prepojených podnikateľov. 

Ako sa uvádza v oznámení koncentrácie, podnikateľ E.I.C. sa výlučne zaoberá správou svojho vlastného majetku a správou majetkových účastí, ktoré má v iných spoločnostiach a s ním prepojení podnikatelia, podnikateľ EAIB na území Slovenskej republiky nevykonáva žiadnu činnosť, neziskové organizácie ZDRAVIE, VITALITA a FORLIFE poskytujú všeobecne prospešné služby, a to poskytovanie zdravotnej starostlivosti a poskytovanie sociálnej pomoci, podnikateľ Slovenské lodenice vyrábajú najmä nákladné námorné lodné objekty.

Podnikateľ APOLLO poskytuje verejné zdravotné poistenie podľa zákona č. 581/2004 Z.z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov.

Z vyššie uvedených skutočností vyplýva, že účastníci koncentrácie poskytujú služby a predávajú tovary na území Slovenskej republiky, a teda pôsobia v oblastiach, ktoré spolu vzájomne nesúvisia. Účastníci koncentrácie nie sú vzájomnými aktuálnymi a ani potenciálnymi konkurentmi a nie je medzi nimi aktuálny a ani potenciálny dodávateľsko odberateľský vzťah.

Vzhľadom na vyššie uvedené úrad zistil, že koncentrácia podnikateľov E.I.C. a APOLLO na základe Zmluvy nevytvára a ani neposilňuje dominantné postavenie, ktorého dôsledkom sú významné prekážky efektívnej hospodárskej súťaže na relevantnom trhu.     
 
6	Záver

Vzhľadom na to, že v predmetnom prípade dochádza ku koncentrácii formou získania výlučnej kontroly podnikateľa E.I.C. nad podnikom podnikateľa APOLLO na základe Zmluvy, ktorá nezmení existujúcu štruktúru konkurenčného prostredia, pretože uskutočnením posudzovanej koncentrácie nedôjde k horizontálnemu ani vertikálnemu prekrytiu podnikateľských aktivít účastníkov koncentrácie a s nimi prepojených podnikateľov na území Slovenskej republiky, úrad dospel k záveru, že posudzovaná koncentrácia nevytvára alebo neposilňuje dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu.

Podľa § 33 zákona úrad listom číslo 1382/PMÚ SR/2007 zo dňa  05. 04. 2007 podal účastníkovi konania prostredníctvom splnomocnenej právnej zástupkyne informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným pod číslom 1456/2007 dňa 13. 04. 2007, v ktorom uviedol, že nemá žiadne námietky ani pripomienky k zisteniam ani k podkladom úradu ani nenavrhuje ich doplnenie. 

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov E.I.C. a  APOLLO na základe Zmluvy priamo súvisia a sú nevyhnutné na jej uskutočnenie.

P o u č e n i e :

Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Silvia Bernáthová
advokátka
Advokátska kancelária JUDr. Silvia Bernáthová, s. r. o.
Hlavná 48
929 01 Dunajská Streda